మోనికా బేడి

మోనికా బేడి (జననం 1975 18 జనవరి) భారతీయ నటి, టెలివిజన్ వ్యాఖ్యాత. ఆమె 1990ల మధ్యలో హిందీ చిత్రాలలో నటించింది. ఆమె ఖాతాలో ప్యార్ ఇష్క్ ఔర్ మొహబ్బత్ (2001), జోడి నెం.1 (2001)వంటి ఎన్నో విజయవంతమైన చిత్రాలు ఉన్నాయి. ఆమె బిగ్ బాస్ 2, ఝలక్ దిఖ్లా జా 2 లలో పాల్గొన్నది. అలాగే స్టార్ ప్లస్ ప్రసారం చేసిన సరస్వతీచంద్ర షోలో గుమాన్ కౌర్ వ్యాస్ పాత్ర పోషించడం ద్వారా ఆమె ప్రసిద్ధి చెందింది.

 బాల్యం, విద్యాభ్యాసం 
ఆమె 1975 జనవరి 18న ప్రేమ్ కుమార్ బేడీ, శకుంతలా బేడీ దంపతులకు పంజాబ్‌లోని హోషియార్‌పూర్ జిల్లా చబ్బేవాల్ గ్రామంలో జన్మించింది. ఆమె తల్లిదండ్రులు 1979లో నార్వేలోని డ్రామెన్‌కి మారారు. ఆమె ఢిల్లీ విశ్వవిద్యాలయం నుండి 1995లో విద్యాభ్యాసం పూర్తి చేసింది.

 కెరీర్ 
ఆమె డి. రామానాయుడు నిర్మించిన తెలుగు భాషా చిత్రం తాజ్ మహల్ (1995)తో నటన ప్రారంభించింది. ఆ తరువాత కూడా శివయ్య (1996), సోగ్గాడి పెళ్ళాం, సర్కస్ సత్తిపండు (1997), చూడాలని వుంది (1998) స్పీడ్ డాన్సర్‌ (1999)లో కూడా నటించింది. 1995లో సురక్షతో బాలీవుడ్‌లోకి అడుగుపెట్టింది.

టెలివిజన్ రియాల్టీ షో అయిన బిగ్ బాస్ సీజన్ 2లో ఆమె పాల్గొంది. ఆమె రియాల్టీ షోలు ఝలక్ దిఖ్లా జా 3, దేశీ గర్ల్ పోటీదారులలో ఒకరు.

యూనివర్సల్ మ్యూజిక్‌లో ఆధ్యాత్మిక సంగీత ఆల్బమ్ కోసం ఆమె "ఏకోంకర్" కీర్తనలను పాడింది.

హర్జిత్ సింగ్ రికీ దర్శకత్వం వహించిన పంజాబీ చిత్రం సిర్ఫైర్ (2012)లో ఆమె నటించింది.

2013 నుండి 2014 వరకు, ఆమె స్టార్ ప్లస్ షో సరస్వతీచంద్రలో ఘుమ్మన్‌గా ప్రతికూల పాత్రను పోషించింది.

 కారాగార శిక్ష 
సెప్టెంబరు 2002లో, నకిలీ పత్రాలపై దేశంలోకి ప్రవేశించినందుకు పోర్చుగల్‌లో ఆమెతో పాటు అబూ సలేం అనే భారతీయ గ్యాంగ్‌స్టర్ అరెస్టు చేయబడ్డారు. ఆ తరువాత జైలు శిక్ష అనుభవించింది. 2006లో, కల్పిత పేరుతో పాస్‌పోర్ట్ సంపాదించినందుకు ఆమెని భారత న్యాయస్థానం దోషిగా నిర్ధారించింది. నవంబర్ 2010లో, భారత సుప్రీంకోర్టు ఆమె నేరారోపణను సమర్థించింది, అయితే ఆమె అప్పటికే శిక్ష అనుభవించిన కాలానికి జైలు శిక్షను తగ్గించింది.

 మూలాలు 

వర్గం:1975 జననాలు
వర్గం:హిందీ సినిమా నటీమణులు
వర్గం:బెంగాలీ సినిమా నటీమణులు
వర్గం:కన్నడ సినిమా నటీమణులు
వర్గం:పంజాబీ సినిమా నటీమణులు
వర్గం:తమిళ సినిమా నటీమణులు
వర్గం:తెలుగు సినిమా నటీమణులు
వర్గం:భారతీయ సినిమా నటీమణులు
వర్గం:బిగ్ బాస్ (హిందీ టీవీ సిరీస్) పోటీదారులు